**MS «Viking Sky»** er et norsk cruiseskip som ble bygget i 2017 av det italienske verftet Fincantieri i Ancona i Italia, for Viking Ocean Cruises. Hun er det tredje skipet i Viking Star-klassen og er søsterskipet til «Viking Star», «Viking Sea» og «Viking Sun». «Viking Sky» var egentlig planlagt å seile i 2016 under navnet «Viking Sea», men ble forsinket under byggingen; hun ble ferdigstilt og overlevert til Viking Ocean Cruises den 26. januar 2017. Skipet driftes operativt og teknisk av Wilh. Wilhelmsen.

«Viking Sky» ble døpt den 22. juni 2017 av gudmor Marit Barstad på Prostneset i Tromsø.

«Viking Sky» seilte i Skandinavia og i Østersjøen, i tillegg til det vestlige og østlige Middelhavet, frem til slutten av sommeren 2017 da hun krysset Atlanteren og seilte i Karibien.

Den 23. mars 2019 havnet skipet i havsnød på Hustadvika. 479 av passasjerene ble evakuert med helikopter før skipet gikk inn til Molde med de resterende av de i alt 915 passasjerene.

Konstruksjon og design
----------------------

«Viking Sky» ble bygget av Fincantieri i Ancona i Italia, og sjøsatt den 23. mars 2016. På den 26. januar 2017 ble hun overlevert til Viking Ocean Cruises med byggnummer 6237. Hun var egentlig planlagt å seile i 2016 under navnet «Viking Sea», men ble forsinket under byggingen ved verftet.

Skipet er den tredje i Viking Star-klassen som består av seks søsterskip: det fjerde, «Viking Sun», kom i 2017, det femte, «Viking Orion» i 2018 og det sjette «Viking Jupiter» i 2019.

«Viking Sky» og søstrene hennes ble klassifisert av nettstedet cruisecritic.com som «små skip» eller «mindre cruiseskip». «Viking Star», «Viking Sea», og «Viking Sky» er konstruert i en skala som gir direkte tilgang til de fleste havner, noe som sikrer effektive og problemfrie ombordstignings- og landgangsprosesser. Skipene er lette og intime, og har diskret eleganse og moderne skandinavisk design. På nettstedet cruisecritic.com får «Viking Sky» gode skussmål. Tidligere passasjerer får her muligheten til å si sin ærlige mening, og man kan se at skipet scorer høyt innen kategoriene på service, lugarstandard og fellesområder.

De ulike delene av interiøret og innredningen er designet av SMC Design of London og Rottet Studios fra Los Angeles. Skipets design skal være inspirert av skandinaviske tradisjoner.

«Viking Sky» og søsterskipene har energieffektive hybridmotorer, og et hydrodynamisk optimalisert strømlinjeformet skrog som skal sørge for maksimal drivstoffeffektivitet, solcellepaneler og utstyr som minimerer eksosforurensning og oppfyller kravene i de strengeste miljøreglene.

Fasiliteter
-----------

«Viking Sky» har to svømmebasseng der hovedbassenget heter «The Infinity Pool» («evighetsbassenget»). Skipet har to restauranter, pianosalong og oppdagelsessalong, vinterhage, akevitterrasse. «Viking Sky» har teaterscene, kinosal, bar, lobbybar og diverse butikker samt et sportsdekk med spa og treningssenter.

Tekniske data
-------------

### Mål/dimensjoner

«Viking Sky» har en lengde på 196,66 meter (645,21 fot), største lengde er på 228,28 meter (748,95 fot). Skipets bredde er på 28,80 meter (94,49 fot) og det har et dyptgående på 6,65 meter (21,82 fot).

### Tonnasje

«Viking Sky» har en bruttotonnasje på 47 842 BT, en nettotonnasje på 18 858 NT og en dødvekttonnasje på 4 826 dvt.

### Maskineri og ytelse

Hovedmotorene er fra MAN, som er to av typen 9L32/44CR på 5 040 kW hver og to av typen 12V32/44CR på 6 720 kW hver. Fremdriften besørges av to elektriske motorer på 7 250 ekW (elektrisk kilowatt) hver som driver hver sin propell. Nødgeneratoren er på 1 230 kW. Sidemanøvrering besørges av to baugthrustere på 1 400 kW, samt en akterthruster med samme effekt. Sauer Compressors har levert diverse kompressorer. Toppfarten er 20 knop (37 km/t; 23 mph).

### Kapasitet

«Viking Sky» har en passasjerkapasitet på 930 passasjerer i normal drift. Den maksimale passasjerkapasiteten er på 944 passasjerer. Skipet har 465 passasjerlugarer.

Antall besetningsmedlemmer er ikke kjent, men skipet har 260 mannskapslugarer.

### Register

«Viking Sky» er registrert i Norsk Internasjonalt Skipsregister (NIS) som er en underavdeling i Sjøfartsdirektoratet. Skipet seiler under norsk flagg og er registrert med Bergen som sin hjemmehavn.

Bildegalleri
------------

* «Viking Sky»
* «Viking Sky» i Kielkanalen«Viking Sky» i Kielkanalen
* «Viking Sky» i Kielkanalen«Viking Sky» i Kielkanalen
* «Viking Sky» i Molde«Viking Sky» i Molde
* «Viking Sky» i Tallinn«Viking Sky» i Tallinn
* «Viking Sky» forlater Tallinn«Viking Sky» forlater Tallinn
* «Viking Sky» i Sète, desember 2018. Foto: Christian Ferrer«Viking Sky» i Sète, desember 2018. Foto: Christian Ferrer

Reiseruter og reiseplaner
-------------------------

Som søsterskipene seilte «Viking Sky» i Skandinavia og Østersjøen; i tillegg til vestlige og østlige Middelhavet. I 2016 lanserte Viking Cruises to nye reiseruter som utforsker de britiske øyene:

* Midt i Midnattssolen (15 dager, Bergen — London) — cruising i de dype norske fjordene på den fantastiske norske kysten.
* Baltiske juveler og midnattssolen (29 dager, Stockholm — London). Dette 29-dagers cruiset inkluderte 21 havner i 10 land, som blant annet baltiske perler, norske fjorder og overnattinger i Stockholm, St. Petersburg og Bergen.

«Viking Sky» ble i Europa frem til slutten av sommeren 2017, deretter krysset hun Atlanteren og seilte i Karibien.

I havsnød på Hustadvika
-----------------------

Uvær på Hustadvika. Foto: Frode Inge Helland 
Mot slutten av et tolvdagerscruise fra Bergen via Narvik, Alta og Tromsø og med kansellert anløp til Bodø og planlagt anløp i Stavanger før planlagt ankomst i Tilbury i England, havnet skipet i havsnød på Hustadvika 23. mars 2019. Det var sterk storm i området med vind fra vest på over 30 meter per sekund og bølgehøyde på 8–15 meter. Skipet fikk motorstans og sendte nødsignal klokken 14. Skipet, som drev mot land, kastet anker og unngikk å gå på grunn med rundt hundre meter margin. Beregninger gjort i etterkant, viser at skipet hadde på et tidspunkt klaring på ca 40 cm fra grunnstøting. Hovedredningssentralen startet evakuering av de 915 passasjerene – og med besetning i alt 1373 personer – med på det meste seks helikoptre, to fra 330 skvadron og fire fra CHC Helikopter Service, hver med en kapasitet på 15–20 personer. Det ble opprettet et mottakssenter for de evakuerte i Brynhallen på Hustad. 28 av passasjerene ble sendt videre til behandling på sykehus i Kristiansund og Molde, en av dem ble regnet som alvorlig skadet. På grunn av været og høye bølger var det uaktuelt å evakuere folk med livbåter. To av helikoptrene ble en periode omdirigert til lastebåten MS «Hagland Captain» som rundt klokka 19 hadde fått motorstans som gjorde at besetningen på ni måtte evakueres.

Viking Sky fikk også bistand fra blant andre taubåten «Vivax». Mannskapet fikk etter hvert en motor i gang og skipet kunne bevege seg litt lenger ut fra land. Den ene ankerkjettingen hadde lagt seg over bulben og måtte kappes. I løpet av natten ble tre av de fire motorene startet igjen, i 8-tiden påfølgende dag satte det kursen mot Molde med sikringssleper til standbyskipet «Ocean Response» og ankerhåndteringsskipet «Normand Ranger». Skipet la til kai i Molde klokken 16.20 søndag 24. mars. Onsdag 27. mars 2019 gikk «Viking Sky» til et verft i Kristiansund for reparasjoner.

Hendelsen med «Viking Sky» på Hustadvika regnes som en sjøulykke og ble undersøkt av Statens havarikommisjon (SHK) med bistand fra britiske og amerikanske havarikommisjoner. Politiet etterforsket ulykken. Sjøfartsdirektoratet kunngjorde 27. mars 2019 at årsaken til motorstansen var lavt oljetrykk. Oljemengden var mellom minimums- og maksimumsmerkene, men på grunn av tung sjø fikk ikke oljepumpene nok tilførsel av smøreolje. Det gikk i alt 18 alarmer på grunn av lavt oljetrykk, og motorene ble stengt ned automatisk. I SHKs endelige rapport fremlagt i 2024 avdekket SHK at oljetankene ikke var designet i henhold til SOLAS-regelverket og at dette ikke hadde blitt oppdaget av klassifikasjonsselskapet Lloyd’s Register. SHK fremmet 14 sikkerhetstilrådinger for å forbedre sikkerheten til sjøs.

Referanser
----------

1. 1 2 3 4 5  ; besøksdato: 23. januar 2020.
2. 1 2 3 4 5 6 7 8 9 10 11 12 13  «Viking Sky (04/2017)». *Maritimt Magasin*. 12. april 2017. Besøkt 10. juli 2017.
3. ↑  Intervju med styreleder Torstein Hagen i Viking Cruises på NRK2 24. mars 2019
4. 1 2 3  «⚓ Viking Sky ist aufgeschwommen auf Fincantieri Werft ⚓». *Schiffe und Kreuzfahrten* **(tysk)**. 23. mars 2016. Besøkt 11. juli 2017.
5. ↑
6. 1 2 3 4 5 6 7  «Viking Ocean Cruises Adds Two More Ocean Ships». *World Maritime News* **(engelsk)**. Besøkt 10. juli 2017.
7. 1 2 3 4 5  Sjøfartsdirektoratet. «Skipssøk - Sjøfartsdirektoratet». *www.sjofartsdir.no* **(norsk)**. Besøkt 11. juli 2017.
8. ↑  «Cruise ship carrying 1,300 passengers forced to evacuate off Norway». *www.cbsnews.com* **(engelsk)**. Besøkt 24. mars 2019.
9. ↑  «Kansellerte Bodø av frykt for været». *www.an.no* **(norsk)**. 22. mars 2019. Besøkt 24. mars 2019.
10. ↑
11. ↑  *Adresseavisen*, 25. mars 2019, side 10
12. ↑  Sør-Norge, H. R. S. (23. mars 2019). «1400: Hustadvika. Cruiseskipet VIKING SKY melder MAYDAY, fremdriftsproblemer i dårlig vær. Driver mot land. HRS har sendt flere helikoptre og fartøy mot stedet. LRS Møre og Romsdal etablerer mottak på land. Pressetlf kan ikke besvares for øyeblikket». *@HRSSorNorge* **(norsk)**. Besøkt 24. mars 2019.
13. ↑  «Helikopterheltene: – Jobben som ble gjort mangler sidestykke». TV2. 26. mars 2019. Besøkt 27. mars 2019.
14. ↑  Sør-Norge, H. R. S. (23. mars 2019). «1645 Hustadvika: 5 helikoptre og en rekke fartøyer er med i evakuering av «Viking Sky». Det jobbes med å få mer enn den ene motoren i gang. Ca 30 er bragt i land (derav en med lettere skader) og evakuering fortsetter.». *@HRSSorNorge* **(norsk)**. Besøkt 24. mars 2019.
15. ↑  Sør-Norge, H. R. S. (23. mars 2019). «1824 #Hustadvika: Skipet holdes stabilt. Evakuering pågår fortløpende. Antall som er bragt til land vil variere. 8 er lettere skadd og i land. Ellers ikke meldt om skadde eller savnede.». *@HRSSorNorge* **(norsk)**. Besøkt 24. mars 2019.
16. ↑  NRK (24. mars 2019). «27 personer skadet på «Viking Sky»». *NRK*. Besøkt 24. mars 2019.
17. 1 2  «Politiet vil etterforske cruisehavari, ni fortsatt på sykehus». Nettavisen. Besøkt 27. mars 2019.
18. ↑  Sør-Norge, H. R. S. (23. mars 2019). «#Hustadvika: Lasteskipet «Hagland Captain» mistet rett før klokken 19 motorkraft og fikk slagside i området cruiseskipet er i. To redningshelikoptre er omdirigert for å bistå denne havaristen. Evakuering fra cruiseskip blir noe forsinket, men alle om bord der anses som trygge.». *@HRSSorNorge* **(norsk)**. Besøkt 24. mars 2019.
19. ↑  «Cruiseskipet "Viking Sky" blir evakuert ved Hustadvika» **(norsk nynorsk)**. Sunnmørsposten. 23. mars 2019. Besøkt 23. mars 2019.
20. ↑  «Cruiseskipet «Viking Sky» med motorstans - dramatisk evakuering». *www.vg.no* **(norsk)**. Besøkt 24. mars 2019.
21. ↑
22. ↑  Sør-Norge, H. R. S. (24. mars 2019). «#Hustadvika : #VikingSky er nå under slep mot land. En taubåt foran og en bak. Fart ca 7 knop. Drøyt 60 km til roligere farvann og 80 km til Moldefjorden. Midlertidig pause i evakuering fbm slepets start, men vurderes fortløpende». *@HRSSorNorge* **(norsk)**. Besøkt 24. mars 2019.
23. ↑  «Losleder om cruiseskipdramaet: – Det kunne gått mye verre». *www.vg.no* **(norsk)**. Besøkt 24. mars 2019.
24. ↑  Larsen, Sigbjørn (24. mars 2019). «Alle 9 reddet fra "Hagland Captain"». *Skipsrevyen.no*.
25. ↑  Sør-Norge, H. R. S. (24. mars 2019). «#VikingSky er nå trygt ved kai i #Molde. Dermed trapper HRS på Sola ned aktiviteten etter nødsituasjonen som oppstod i #Hustadvika kl 14 i går. Kommune og politi har styring med videre aktivitet lokalt ifbm aksjonen. @HRSSorNorge takker alle HJERTELIGST for bistand og innsats.». *@HRSSorNorge* **(norsk)**. Besøkt 24. mars 2019.
26. ↑
27. ↑  «Viking Sky satte kurs mot Kristiansund». TV2. 27. mars 2019.
28. ↑  «Undersøkelse av sjøulykke på Hustadvika, Møre og Romsdal». Statens havarikommisjon for transport[Besøksdato=2019-03-27.
29. ↑  «Sjøfartsdirektoratet: Lavt oljetrykk årsak til motorstans hos «Viking Sky»». TV2. Besøkt 27. mars 2019.
30. ↑  Stensvold, Tore (13. november 2019). «Foreløpig rapport mener lavt oljetrykk var årsak». *Teknisk Ukeblad*.

Kilder
------

* Viking Sky | Viking Cruises (en)
* Fartøyet LAYU7 VIKING SKY | Sjøfartsdirektoratet – skipssøk (no)
* Vessel details for: VIKING SKY (Passengers Ship) | AIS Marine Traffic (en)
* Viking Sky (04/2017) | Maritimt Magasin (no)
* Viking Oceans: Viking Sky Christening | YouTube (en)
* Viking Sky Christened – Cruise Industry News | Cruise News (en)
* Viking Sky: Latest Viking Cruise ship christened in Norway (en)

Eksterne lenker
---------------

* (en) Offisielt nettsted Rediger på Wikidata

* (en) IMO 9650420 – kategori av bilder, video eller lyd på Commons Rediger på Wikidata
* (en) MS «Viking Sky» – Den internasjonale sjøfartsorganisasjonen Rediger på Wikidata
* (no) Foreløpig rapport, Viking Sky - Statens havarikommisjon
* (no) Rapport om tap av fremdrift og nær grunnstøting med Viking Sky, Hustadvika, 23. mars 2019. Statens havarikommisjon 19. mars 2024.
* (no) Evaluering av Viking Sky hendelsen - Direktoratet for samfunnssikkerhet og beredskap